বর্ধমান জেলার অন্তঃপাতী বর্ধিষ্ণু রাধানগর গ্রাম। কুলীন ব্রাহ্মণ কৃষ্ণচন্দ্র বন্দ্যোপাধ্যায় মুর্শিদাবাদ দরবারের উচ্চপদ থেকে অবসর নিয়ে পৈতৃক এই গ্রামে বসবাস করতে লাগলেন অষ্টাদশ শতাব্দীর তৃতীয় দশক থেকে। দরবার থেকে ‘রায় রায়ান’ উপাধি তাঁরই পাওয়া। তৎপুত্র ব্রজবিনোদও মুর্শিদাবাদে নবাব আলিবর্দির দরবারে উচ্চপদে ছিলেন। রামকান্ত হলেন ব্রজবিনোদের পঞ্চম পুত্র, যিনিও বাপ-ঠাকুর্দার মত নবাব দরবারেই কর্মরত ছিলেন। রামকান্তের দ্বিতীয়া পত্নী তারিণী দেবীর দ্বিতীয় গর্ভধারণ এমন এক পুত্রের জন্ম দিতে যাঁর হাত ধরে নাকি ভারতের উত্তরণ ঘটবে মধ্য থেকে আধুনিক যুগে। বঙ্গাব্দ ১১৮০ বা ১১৮৭ হিজরি সন। গ্রেগরিয়ান পঞ্জিকামতে অব্দ ১৭৭৪---তখনও ভারতে তার চল হয়নি। জ্যেষ্ঠ জগমোহনের সঙ্গে মিলিয়ে কনিষ্ঠের নাম রামমোহন রাখা হল। জানিনা ঠিক কোন্‌ক্ষণে এ’শিশুর জন্ম, যাকে নিয়ে রকমারি বাকবিতণ্ডা বিতর্ক, কতই না কথা উপকথা, নব নব মূল্যায়ন বিগত প্রায় দুই শতাব্দীব্যাপী হয়ে চলেছে। বিশেষতঃ, রামমোহনের জীবনের প্রথম বিশ-পঁচিশ বছর নানা প্রশ্নচিহ্নে ঢাকা। যেমন, তিনি নাকি প্রথম যৌবনে তিব্বতে গিয়ে লামাদের সঙ্গে টক্কর দিয়ে এসেছিলে! এ’গপ্পের উদ্গাতা তাঁর জীবনীকার একেশ্বরবাদী ল্যান্ট কার্পেন্টার মহাশয়, যিনি নাকি রামমোহনকে কোথাও তিব্বতের গল্পটা বলতে ‘শুনেছিলেন’। এবং শুনেই হাতে গরম লিখে দিলেন। রামমোহন নিজে কিন্তু কোত্থাও লেখেননি যে তিনি তিব্বত গিয়েছিলেন। এর চেয়ে বরং এই তথ্যই বেশি বাস্তব যে জীবনের প্রথম বেশ কয়েক বৎসর রামমোহন নিজগ্রামেই বিদ্যাশিক্ষা করেন। পূর্বভারতে তখন ব্রাহ্মণ্য ধর্মের চাইতে তন্ত্রের প্রাদুর্ভাব যথেষ্ট। গুরু হরিহরানন্দ কূলাবধূতের নিকট তাঁর তন্ত্রে দীক্ষা হয়।